བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས།སྤྱིར་བཏང་ཁོང་གིས་གསར་འགོད་དང་ལྷག་པར་དུ་འཕྲུལ་ཆས་རིག་པའི་སྐོར་ལ་སློབ་སྦྱོང་རྩ་བ་ཉིད་ནས་བྱས་མྱོང་མེད་སྟབས།དེའི་ཐོག་ཐུགས་ཕན་གསོ་བའི་བཀའ་མོལ་ཞུ་རྒྱུ་མེད་ཀྱང་།བོད་ཀྱི་གནས་སྟངས་དང་མཐུན་པའི་ཐོག་ནས་གཞི་རྩའི་བསམ་བློ་གཏོང་ས་དེ་བོད་ཀྱི་སྐད་ཡིག་ཐོག་ནས་བརྒྱུད་ལམ་བཙལ་རྒྱུ་གལ་ཆེན་ཆགས་ཡོད།བོད་ཀྱི་གསར་འགོད་པ་ཚོས་བཙན་བྱོལ་སྤྱི་ཚོགས་རང་གི་གནས་ཚུལ་མཁོ་སྒྲུབ་དང་།འདོན་སྤེལ་བྱེད་རྒྱུ་ཙམ་ལས་གཞན་ཉེན་ཁ་ཆེ་བའི་དམག་འཁྲུག་ནང་གསར་འགྱུར་འགོད་སླད་འགྲོ་རྒྱུར་ད་ལྟ་ཕལ་ཆེར་བསམ་བློ་འཁོར་མེད་པར་བརྟེན་ཉེན་ཁ་མེད་པ་རེད།འོན་ཀྱང་།བོད་པའི་སྤྱི་ཚོགས་ཀྱི་གནས་སྟངས་དང་མཐུན་པའི་གསར་འགྱུར་འདོན་སྤེལ་བྱས་པ་བརྒྱུད་སྤྱི་ཚོགས་ནང་གོ་བརྡ་འཕྲོད་ཐུབ་པ་དང་།ཕྱོགས་གཅིག་ནས་སྤྱི་ཚོགས་ཀྱིས་དོ་སྣང་དང་གདེང་ཚོད་བསླེབ་ཐུབ་པ།ཕྱོགས་གཞན་ཞིག་ནས་གསར་འགྱུར་ཟེར་དུས་ཕྱོགས་སུ་མ་ལྷུང་བར་དངོས་ཡོད་གནས་ཚུལ་གང་ཡིན་པ་དེ་འགོད་ཐུབ་དགོས་པ་དང་།དེའི་ཐོག་ནས་སྤྱི་ཚོགས་ཀྱི་དགོས་མཁོ་སྐོང་ཐུབ་དགོས་རྒྱུ་གལ་ཆེན་པོར་མཐོང་གི་ཡོད་སྐོར་གསུངས་སོང་།